Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 1 Pv 358/14/1101	Bratislava I, 24.2.2015
EEČ : 2-8-60-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
najmenej tri mesiace v období dvoch rokov si neplní zákonnú povinnosť vyživovať alebo zaopatrovať iného a to tak, že za obdobie od mesiaca máj 2014 až do súčasnosti (február 2015) neplatil výživné na mladistvú XXXXX, narodenú XXXXX, trvale bytom XXXXX, XXXXX ulica číslo XXXXX a maloletú XXXXX, narodenú 01.12.2002, trvale bytom XXXXX, XXXXX ulica číslo XXXXX a to aj napriek tomu, že vyživovacia povinnosť mu bola deklarovaná rozsudkom Okresného súdu XXXXX I pod číslom konania 19C 308/09-55, ktorý nadobudol právoplatnosť dňa 14.07.2010 a vykonateľnosť 19.08.2010 v časti výživného, na základe ktorého bol zaviazaný vyživovacou povinnosťou platiť bežné výživné na mladistvú XXXXX v sume 300,- € a na maloletú dcéru XXXXX v sume 200,- €, vždy k 15-temu dňu v mesiaci vopred k rukám matky čím takto zostal matke detí XXXXX, narodenej XXXXX, trvale bytom XXXXX, XXXXX ulica číslo XXXXX dlžný na výživnom za uvedené obdobie sumu 4.500,-  €,

lebo zanikla trestnosť činu

Odôvodnenie:
Uznesením povereného príslušníka Obvodného oddelenia Staré Mesto - západ Okresného riaditeľstva Policajného zboru v Bratislave I číslo konania ORP-1742/SMZ-B1-2014  z 02.12.2014 bolo podľa § 199 odsek 1 Trestného poriadku  začaté trestné stíhanie vo veci prečinu zanedbania povinnej výživy podľa § 207 odsek 1 Trestného zákona  a následne ďalším uznesením povereného príslušníka Obvodného oddelenia Staré Mesto - západ Okresného riaditeľstva Policajného zboru v Bratislave I číslo konania ORP-1742/SMZ-B1-2014 z 18.12.2014 bolo postupom podľa § 206 odsek 1 Trestného poriadku  vznesené obvinenie XXXXX za prečin zanedbania povinnej výživy podľa § 207 odsek 1 Trestného zákona na tom skutkovom základe ako je uvedené v predmetnom uznesení.

Dňa 16.02.2015 poverený príslušník Policajného zboru predložil spisový materiál na Okresnú prokuratúru Bratislava I  s návrhom na podanie obžaloby na obvineného XXXXX za prečin zanedbania povinnej výživy podľa § 207 odsek 1 Trestného zákona. 

Medzičasom sa dňa 13.02.2015  osobne na tunajšiu prokuratúru dostavil obvinený XXXXX a predložil dozorujúcej prokurátorke k nahliadnutiu originál dohody uzavretej medzi ním a XXXXX o urovnaní dlhu zo dňa 10.02.2015, v ktorej poškodená tiež potvrdila, že uzatvorením tejto dohody XXXXX XXXXX jej riadne uhradil celú sumu výživného, ktoré jej dlhoval na výživnom na maloletú XXXXX  a maloletú XXXXX za obdobie do júna 2014 až do marca 2015, t.j. celkovo vo výške 5.000,- €. 

Preskúmala som na vec sa vzťahujúci spisový materiál predložený povereným príslušníčkom Obvodného oddelenia Staré Mesto - západ Okresného riaditeľstva Policajného zboru v Bratislave I a zistila som, že trestné stíhanie proti obvinenému XXXXX za prečin zanedbania povinnej výživy podľa § 207 odsek 1 Trestného zákona na tom skutkovom základe uvedenom vo výrokovej časti tohto uznesenia je namieste zastaviť podľa § 215 odsek 1 písmeno h) Trestného poriadku s poukazom na ustanovenie o účinnej ľútosti podľa § 86  písmeno a) Trestného zákona.

Podľa § 207 odsek 1 Trestného zákona sa prečinu zanedbania povinnej výživy dopustí ten, kto  najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

Podľa § 86 odsek 1 písmeno a) Trestného zákona trestnosť trestného činu zanedbania povinnej výživy podľa § 207  zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.

 Keďže splnenie vyživovacej povinnosti je dôležitejšie ako samotné potrestanie páchateľa, jeho trestnosť za splnenia podmienok stanovených zákonom zanikne. Základnou a nevyhnutnou podmienkou pre zánik trestnosti je, že páchateľ dodatočne splní svoju vyživovaciu povinnosť v celom rozsahu. Táto povinnosť však musí byť splnená skôr, než sa súd odoberie na záverečnú poradu.

Ako vyplýva z dohody o urovnaní dlhu uzavretej medzi XXXXX a  XXXXX zo dňa 10.02.2015 ako aj z príslušného na vec sa vzťahujúceho spisového materiálu, mám  za to, že obvinený XXXXX uhradil k rukám matky XXXXX v plnej výške výživné, ktoré mal obvinený voči svojim dcéram XXXXX a XXXXX  za obdobie od mesiaca máj 2014 doposiaľ a  to v celkovej sume 5.000,-  €.

Z vyššie uvedeného teda vyplýva, že obvinený XXXXX  uhradil  výživné v plnom rozsahu. Zo zadováženého spisového materiálu je taktiež zrejmé, že čin nemal pre oprávnenú osobu trvalo nepriaznivé následky

S poukazom na všetky vyššie uvedené skutočnosti som preto rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Hana Štaffenová
prokurátorka